*Tämä artikkeli kertoo Britannian kuninkaallisen laivaston R-luokan hävittäjästä. Muita saman nimisiä aluksia on täsmennyssivulla.*

**HMS Skate** (viirinumero H39) oli Britannian kuninkaallisen laivaston Amiraliteetin R-luokan hävittäjä ensimmäisessä ja toisessa maailmansodassa. Se oli vanhin toisessa maailmansodassa palvellut Kuninkaallisen laivaston hävittäjä.

Valmistus
---------

*Pääartikkeli: R-luokka (hävittäjä, 1916)*
Alus tilattiin 5. joulukuuta 1915 laivaston sodan ajan hankintaohjelman 7. tilauksessa John Brown and Companyltä Clydebankistä, missä köli laskettiin 12. tammikuuta 1916. Alus laskettiin vesille 11. tammikuuta 1917 ja valmistui 19. helmikuuta.

Palvelus
--------

Vuonna 1938 alus siirrettiin koululaivaksi torpedokouluun Portsmouthissa. Alus muutettiin vuoden 1939 lopulla miinalaivaksi, jolloin sen pääaseiksi jäi ainoastaan kaksi neljän tuuman tykkiä. Samalla aluksen torpedoputkista puolet poistettiin.

Tammikuussa 1940 alus muutettiin saattajaksi, minkä jälkeen sen ilmatorjunta-aseistuksena oli yksi neliputkinen kahden naulan ilmatorjuntatykki ja kaksi nelipiippuista puolentuuman konekivääriä. Aluksen pääaseena oli todennäköisesti vain etukannen neljän tuuman tykki. Alus siirtyi helmikuussa 1940 Scapa Flowhun suojaamaan saattueita.

Syyskuussa alus siirrettiin ryhmän mukana Islantiin suojaamaan saattueita Keski-Atlantilla. Alus määrättiin 11. syyskuuta ryhmän mukana täydentämään saattueen SC42 suojaa. Alus määrättiin helmikuussa 1941 saattamaan miinalaivoja, minkä se aloitti 28. helmikuuta suojaten apumiinalaiva *HMS Menesteheusta*, *HMS Port Quebeciä*, *HMS Southern Princeä* ja *HMS Agamemnonia* rakennettaessa pohjoista sulkua operaatiossa SN85. Alus joutui kuitenkin palaamaan kovan merenkäynnin vuoksi satamaan.

Maaliskuussa alus palasi suojaamaan saattueita. Se siirrettiin heinäkuussa 2. saattajaryhmään, jonka muut alukset olivat *HMS Douglas*, *HMS Veteran* ja *HMS Saladin*. Alus kärsi 24. lokakuuta pahoja vaurioita myrskyssä menettäen muun muassa taaemman savuhorminsa. Se siirrettiin korjattavaksi telakalle, mistä se palasi palvelukseen marraskuussa. Alus avusti 2. lokakuuta 1942 *RMS Queen Maryn* kanssa törmänneen *HMS Curacoan* eloonjääneiden pelastamisessa. Alus suojasi 30. lokakuuta *HMS Sardonyxin* kanssa Liverpoolista lähteneeseen saattueeseen WS24 Clydessä liittyviä aluksia.

Alus suojasi 16. maaliskuuta 1943 alkumatkan saattuetta WS28/KMF11, mistä erottuaan se palasi Clydeen. Alus suojasi 22. marraskuuta *HMS Middletonin* ja *HMS Saladinin* kanssa Loch Ewestä Venäjälle matkaavaa saattuetta JW54B, mistä se erkani 25. marraskuuta palaten Loch Eween. *Skate* liittyi 5. joulukuuta Venäjältä palaavaan saattuetta RA54B, josta se erosi 9. joulukuuta saavuttuaan Loch Eween.

Toukokuussa 1945 alus poistettiin palveluksesta ja siirrettiin reserviin. Syynä siirtoon oli aluksen iän lisäksi uusien alusten miehittämiseen liittyvät ongelmat. Alus sijoitettiin poistolistalle ja myytiin 4. maaliskuuta 1947 BISCOlle romutettavaksi. Alus saapui 20. heinäkuuta Newportiin Walesiin romutettavaksi.

Lähteet
-------

* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* Cocker, Maurice: *Destroyers of the Royal Navy, 1893-1981*. Englanti: Ian Allan, 1982. ISBN 0-7110-1075-7. (englanniksi)
* Friedman, Norman: *British Destroyers - From Earliest Days to the Second World War*. Yorkshire, Englanti: Seaforth Publishing, 2009. ISBN 978-1-84832-049-9. (englanniksi)
* Hewitt, Nick: *Coastal Convoys 1939–1945 - The Indestructible Highway*. Barnsley, Englanti: Pen & Sword Maritime, 2008. ISBN 978-1-84415-861-4. (englanniksi)

### Viitteet

1. 1 2 3 4 5 6  Naval-history.net - HMS Skate
2. 1 2  Whitley, M.J. s. 83

*R*-luokan hävittäjät (1916)

|  |
| --- |
| **Amiraliteetti: (1. tilaus)** *HMS Radstock* - *HMS Raider* |
| **Amiraliteetti: (2. tilaus)** *HMS Romola* - *HMS Rowena* - *HMS Restless* - *HMS Rigorous* - *HMS Rocket* - *HMS Rob Roy* - *HMS Redgauntlet* - *HMS Redoubt* - *HMS Recruit* - *HMS Sable* - *HMS Setter* - *HMS Salmon* - *HMS Sylph* - *HMS Sarpedon* - *HMS Sorceress* - *HMS Sturgeon* - *HMS Scpetre* |
| **Amiraliteetti: (3. tilaus)** *HMS Satyr* - *HMS Sharpshooter* - *HMS Simoom* - *HMS Skate* - *HMS Skilful* - *HMS Springbok* - *HMS Starfish* - *HMS Stork* |
| **Amiraliteetti (4. tilaus):** *HMS Tancred* - *HMS Tarpon* - *HMS Telemachus* - *HMS Tempest* - *HMS Tenacious* - *HMS Tetrach* - *HMS Thisbe* - *HMS Thruster* - *HMS Tormentor* - *HMS Tornado* - *HMS Torrent* - *HMS Torrid* |
| **Amiraliteetin paranneltu R-luokka:** *HMSTrenchant* - *HMS Tristam* - *HMS Tirade* - *HMS Tower* -*HMS Ulster* - *HMS Ulysses* - *HMS Umpire* - *HMS Undine* - *HMS Urchin* - *HMS Ursa* - *HMS Ursula* |
| **Thornycroft:** *HMS Rosalind* - *HMS Radiant* - *HMS Retriever* - *HMS Taurus* - *HMS Teazer* |
| **Yarrow (1. tilaus):** *HMS Sabrina* - *HMS Strongbow* - *HMS Surprise* - *HMS Sybille* |
| **Yarrow (2. tilaus):** *HMS Truculent* - *HMS Tyrant* - *HMS Ulleswater* |
| Edeltäjä: Parker-luokka – Seuraaja: S-luokka |